Source: http://mondax.sk/index.php/blog/8-blog/blog-dane-a-odvody/45-zivotne-minimum-od-1-7-2017-do-30-6-2018
Timestamp: 2020-02-22 03:12:48+00:00
Document Index: 7881586

Matched Legal Cases: ['§ 5', '§ 52', '§ 52', '§ 11', '§ 35', '§ 11', '§ 15', '§ 35', '§ 67', '§ 82', '§ 1']

MONDAX s.r.o. - Životné minimum od 1.7.2017 do 30.6.2018
Životné minimum – prečo je jeho suma taká dôležitá
Zákon č. 601/2003 Z. z. o životnom minime v znení neskorších predpisov (ďalej len „zákon o životnom minime“) definuje a ustanovuje životné minimum ako spoločensky uznanú minimálnu hranicu príjmov fyzickej osoby, pod ktorou nastáva stav jej hmotnej núdze. Suma životného minima však má vplyv aj na mnoho iných veličín používaných v mnohých právnych predpisoch, preto je veľmi dôležitá. Od sumy životného minima sa napríklad odvíja výška daňového bonusu, nezdaniteľnej časti základu dane na daňovníka, výška základu dane, po prekročení ktorého sa u fyzickej osoby naň vzťahuje 25 % sadzba dane z príjmov. Ďalej je na sumu životného minima naviazaná aj suma predčasného starobného dôchodku, ktorú musí poistenec dosiahnuť, aby mohol požiadať o predčasný starobný dôchodok. Od životného minima závisí aj zvyšovanie rodičovského príspevku, zvyšovanie prídavku a príplatku k prídavku na dieťa, výška nepostihnuteľnej sumy pri exekučných zrážkach a iné.
Úprava súm životného minima od 1. 7. 2017
Podľa zákona o životnom minime sa sumy životného minima upravujú k 1. júlu kalendárneho roka. Úprava súm životného minima vychádza z doteraz platných súm životného minima, ktoré sa vynásobujú koeficientom rastu čistých peňažných príjmov na osobu alebo koeficientom rastu životných nákladov nízkopríjmových domácností podľa toho, ktorý z týchto koeficientov nadobudol nižšiu hodnotu. Úprava súm životného minima sa nevykoná vtedy, ak by malo dôjsť k jeho zníženiu, tzn. v zákone o životnom minime je zakotvené pravidlo, že životné minimum sa môže iba zvýšiť. Ak takáto situácia nastane a sumy životného minima by sa mali zvýšiť, tak podľa § 5 ods. 7 zákona o životnom minime Ministerstvo práce, sociálnych vecí a rodiny Slovenskej republiky vydá opatrenie , ktorým ustanoví upravené sumy životného minima.
V súčasnosti takáto situácia po štyroch rokoch nastala a sumy životného minima sa od 1. júla 2017 s vysokou pravdepodobnosťou zvýšia. Zatiaľ však ide o návrh opatrenia Ministerstva práce, sociálnych vecí a rodiny Slovenskej republiky o úprave súm životného minima, ktorý ešte nie je schválený (nachádza sa v medzirezortnom pripomienkovom konaní). Je však veľmi pravdepodobné, že v blízkej dobe bude bez zmeny schválený a navrhované sumy životného minima nadobudnú účinnosť.
Sumy životného minima od 1.7.2017 do 30.6.2018
199,48 eura mesačne, ak ide o jednu plnoletú fyzickú osobu ,
139,16 eura mesačne, ak ide o ďalšiu spoločne posudzovanú plnoletú fyzickú osobu,
91,06 eura mesačne, ak ide o zaopatrené neplnoleté dieťa alebo o nezaopatrené dieťa.
V porovnaní so sumami životného minima (198,09 eura, 138,19 eura a 90,42 eura), ktoré boli platné celé štyri roky od 1. júla 2013 do 30. júna 2017, tak ide o mierne zvýšenie súm životného minima. Z pohľadu hodnoty iných veličín používaných v iných právnych predpisoch je najdôležitejšia práve suma životného minima 199,48 eura pre jednu plnoletú fyzickú osobu.
Prehľad vybraných súm viazaných na výšku životného minima platného k 1. júlu 2017
Platné obdobie
Daňový bonus (mesačný) § 52zd ods. 7 zákona č. 595/2003 Z. z. Od 1.1.2018 do 31.12.2018 21,56
Daňový bonus (ročný) § 52zd ods. 7 zákona č. 595/2003 Z. z. Od 1.1.2018 do 31.12.2018 258,72
Nezdaniteľná časť základu dane na daňovníka (ročná) § 11 ods. 2 písm. a) zákona č. 595/2003 Z. z. Od 1.1.2018 do 31.12.2018 3830,02
Nezdaniteľná časť základu dane na daňovníka (mesačná) § 35 ods. 1 písm. b) zákona č. 595/2003 Z. z. Od 1.1.2018 do 31.12.2018 319,17
Základ dane z príjmov fyzických osôb, po ktorého prekročení dochádza ku kráteniu ročnej nezdaniteľnej časti základu dane § 11 ods. 2 písm. b) zákona č. 595/2003 Z. z. Od 1.1.2018 do 31.12.2018 19.948,00
Základ dane z príjmov fyzických osôb, po ktorého prekročení sa na túto časť základu dane uplatňuje 25 % sadzba dane (ročný) § 15 písm. a) bod 1b. zákona č. 595/2003 Z. z. Od 1.1.2018 do 31.12.2018 35.268,06
Základ dane z príjmov fyzických osôb, po ktorého prekročení sa na túto časť základu dane uplatňuje 25 % sadzba dane (mesačný) § 35 ods. 2 zákona č. 595/2003 Z. z. Od 1.1.2018 do 31.12.2018 2939,01
Suma predčasného starobného dôchodku, ktorú musí poistenec dosiahnuť, aby mohol požiadať o predčasný starobný dôchodok (mesačná) § 67 ods. 1 písm. c) zákona č. 461/2003 Z. z. Od 1.7.2017 do 30.6.2018 239,40
Suma minimálneho dôchodku (mesačná) § 82b ods. 1 písm. a) zákona č. 461/2003 Z. z. Od 1.1.2018 do 31.12.2018 271,30
Základná nepostihnuteľná suma pri exekučných zrážkach (mesačná) § 1 ods. 1 nariadenia vlády Slovenskej republiky č. 268/2006 Z. z. Od 1.7.2017 do 30.6.2018 199,48